钦定古今图书集成/理学汇编/文学典/第238卷 > 《郑樵通志》 > 《梁武帝雅歌十二曲》
## 钦定古今图书集成/理学汇编/文学典/第238卷 > 《郑樵通志》 > 《梁武帝雅歌十二曲》

俊雅，　取《礼记》司徒论选士之秀者而升之学，曰俊
士也。众官出入奏《俊雅》，二郊、太庙、明堂三朝同用。
皇雅，　取《诗皇矣》“上帝临下有赫”也，皇帝出入奏《皇
雅》，二郊、太庙同用。

《引雅》，　取《诗》“君子万年永锡祚”引也。皇太子出入奏
之，三朝用焉。

寅雅　取《尚书周官》“贰公弘化，寅亮天地”也。王公出
入奏《寅雅》，三朝用焉。

《介雅》，　取《诗》“君子万年，介尔景福”也。上寿酒奏《介雅》，
三朝用焉。

《需雅》，　取《易》云“上于天，需，君子以饮食宴乐”也。食举奏《需雅》，三朝用焉。

雍雅　取《礼记》“大享客出以雍彻”也。彻馔奏《雍雅》，三
朝用焉。

涤雅，　取《礼记》“帝牛必在涤三月”也。牲出入，奏《涤雅》，
北郊、明堂、太庙同用。

牷雅　取《春秋左传》“牲牷肥腯”也。荐毛血，奏《牷雅》，北
郊、明堂、太庙同用。

𫍯雅　取《尚书》“至𫍯感神”也。南北郊、明堂、太庙，并同
用《𫍯雅》，降神及迎送奏之。

献雅：　取《礼记祭统》“尸饮五，君洗玉爵献卿。”今之饮
福酒，亦古献爵之义也。皇帝饮酒奏《献雅》，北郊、明堂、
太庙同用。

禋雅　取《周礼大宗伯》“以禋祀祀昊天上帝”也。北郊、
明堂、太庙之礼，埋燎俱奏《禋雅》。

“有《宗庙之乐》，有《天地之乐》，有《君臣之乐》。尊亲异制，不可以不分；幽明异位，不可以无别。” 按汉叔孙通始定庙乐，有降神、纳俎、登歌、《荐祼》等曲；武帝始定郊祀之乐，有《十九章之歌》。明帝始定《黄门鼓吹》之乐，天子所以宴群臣也。呜呼！《风》《雅》《颂》三者不同声，天地、宗庙、君臣三者不同礼。自汉之失，合雅而风，合《颂》而《雅》，其乐已失而其礼犹存。至梁武十二曲成，则郊庙、明堂三朝之礼，展转用之，天地、宗庙、君臣之事同其事矣，此礼之所以亡也。虽曰本周九夏而为《十二雅》，然《九夏》自是乐奏，亦如《九渊》《九茎》，可以播之丝竹，有谱无辞，而非《雅》《颂》之流也。